**Прописи Европске уније у вези са транзитом руске робе преко територије ЕУ**

Амбасада Републике Србије у Републици Бугарској прибавила је информацију од Централног царинског директората Националне царинске агенције Републике Бугарске у вези са увозом робе пореклом из Руске Федерације у Републику Србију, поводом чега је дана 10.10.2022. године Управа царина Републике Србије путем електронске поште обавештена од стране Министарства спољних послова Републике Србије о следећем:

Правни акти ЕУ којима се уводе санкције Руској Федерацији су: Уредба Савета (ЕУ) бр. 833/2014 од 31. јула 2014. године и Одлука Савета 2014/512/CFSP од 31. јула 2014. године о мерама ограничавања с обзиром на деловања Русије којима се дестабилизује стање у Украјини.

Мере забране трговинских активности из Уредбе (ЕУ) бр. 833/2014 су, као у већини других уредби а које се односе на санкције, конципиране врло широко како би се осигурала забрана највећег обима активности у вези са конкретним извозом или увозом. Прецизније, пренос робе представља широк појам који обухвата велики распон активности: не само спровођење царинске контроле над робом, већ и превоз робе, укључујући (али не у потпуности) утовар и прекрцавање. Забрана преноса робе се не односи само на ситуације у вези са конкретним увозом или извозом (нпр. са робом која улази у/ напушта царинско подручје ЕУ), већ и на ситуације када та роба не улази у ЕУ, него се преноси између Русије и неке треће земље (и обрнуто). У том случају, превозницима из ЕУ се забрањује да пружају услуге преноса робе, као што је претходно наведено.

Међутим, Унија је посвећена избегавању свих мера којима би њене санкције утицале на сигурност снабдевања храном и енергијом трећих земљама широм света, нарочито оних најнеразвијенијих. У складу с тим настојањем, што је јасно и наведено у уводним изјавама 11 и 12 Уредбе Савета бр. 2022/1269 (једна од уредби о измени Уредбе (ЕУ) бр. 833/2014), пренос одређене робе, наведене у Прилозима XXI и XXII, трећим земљама треба дозволити у циљу „борбе против несигурности снабдевања храном и енергијом у целом свету“ и „како би се избегле негативне последице које би из тога могле произаћи“. Ово се односи на пренос одређене робе у треће земље, као и на финансирање или финансијску помоћ у вези са таквим преносом, који спроводе превозници из ЕУ или који се одвија преко подручја ЕУ (укључујући и транзит), као на пример:

* Основне робе из ознаке 44 Комбиноване номенклатуре (дрво) како је наведено у Прилогу XXI;
* Сва роба наведена у Прилогу XXII (угаљ и повезани производи).

Такође смо обавештени да Европска комисија објављује документацију са одговорима на често постављана питања о примени Уредбе (ЕУ) бр. 833/2014, а која је доступна на следећој интернет адреси:

<https://finance.ec.europa.eu/eu-and-world/sanctions-restrictive-measures/sanctions-adopted-following-russias-military-aggression-against-ukraine_en>